Ανοιχτή γαλατόπιτα με φύλλο
Μία διαφορετική γαλατόπιτα με λεπτά φύλλα κρούστας με πλούσια κρέμα στο κέντρο και τραγάνα φύλλα γύρω γύρω.
4-5 φύλλα κρούστας, 200 γρ. βούτυρο αγελάδος, λιωμένο , 500 γρ. φρέσκο γάλα, πλήρες, 100 γρ. ζάχαρη λευκή, κρυσταλλική , 40 γρ. κορν φλάουρ, 40 γρ. αλεύρι για όλες τις χρήσεις, 1 λοβός βανίλιας (τον σκίζουμε κατά μήκος με μαχαίρι, τον ανοίγουμε και μαζεύουμε από το εσωτερικό του τα μικρά μαύρα αρωματικά σποράκια), λίγη άχνη ζάχαρη, για πασπάλισμα (προαιρετικά)
Για να φτιάξουμε ανοιχτή γαλατόπιτα με φύλλο, σε ένα ταψί διαμέτρου 20 εκ. στρώνουμε τα φύλλα το ένα πάνω στο άλλο βουτυρώνοντάς τα ένα ένα και αφήνοντας τις άκρες τους να κρέμονται προς τα έξω.Σε μια κατσαρόλα βάζουμε 400 γρ. από το γάλα μαζί με τους σπόρους και τον σκισμένο λοβό βανίλιας. Παράλληλα, σε ένα μπολ ανακατεύουμε το κορν φλάουρ, το αλεύρι, τη ζάχαρη και το υπόλοιπο γάλα. Όταν το γάλα στην κατσαρόλα βράσει, το αποσύρουμε και ρίχνουμε το 1/3 στο μείγμα του κορν φλάουρ, ανακατεύουμε και χύνουμε πίσω στην κατσαρόλα με το ζεστό γάλα. Επαναφέρουμε στη φωτιά και ανακατεύουμε συνεχώς με ένα σύρμα έως ότου πήξει η κρέμα. Τότε την αποσύρουμε, αφαιρούμε τον λοβό της βανίλιας και την αδειάζουμε στο ταψί, πάνω από τα φύλλα. Βουτυρώνουμε καλά τις άκρες των φύλλων και από τις δύο πλευρές και τις γυρνάμε προς τα μέσα, τσαλακώνοντάς τες ελαφρώς, έτσι που να σχηματίζουν ένα στεφάνι περιμετρικά χωρίς να καλύπτουν την κρέμα στο κέντρο. Ψήνουμε σε προθερμασμένο φούρνο στους 170°C για 30 λεπτά, μέχρι να σταθεροποιηθεί η κρέμα και να πάρει χρυσό χρώμα. Η ανοιχτή γαλατόπιτα με φύλλο τρώγεται χλιαρή ή κρύα.Αν θέλουμε, πασπαλίζουμε με λίγη άχνη πριν σερβίρουμε.
Γάλα,Ζάχαρη,Χορτοφαγικά